钦定古今图书集成/明伦汇编/官常典/第311卷 > 刘玑
## 钦定古今图书集成/明伦汇编/官常典/第311卷 > 刘玑

按《明外史》本传：“玑字用齐，陕西咸宁人。成化十七年
进士。除曲沃知县。县产枣，民有罪，令入枣赎，积数万
斛。岁饥，赈粟不给，发枣继之。征授户部主事，进员外
郎，擢瑞州知府。尝御贼，为所得，慷慨谕以祸福。贼进酒，酣饮卧帐中，贼大信服，送玑还，其党遂解散。历知
九江、衡州。正德二年，雍王祐橒薨，内官黄中护丧，玑”
供具宿办，中叹为能，称之刘瑾。瑾以其同乡也，喜，召
为太仆少卿。明年春，迁太常卿。逾月，进户部右侍郎。
其秋，遂代顾佐为尚书，去知府时方一岁。玑治绩可
称，为瑾所用，声誉顿衰。瑾以边镇粮料不中程，尽逮
巡抚及管粮诸臣。三十年以上皆追论，破产者数十
家。商人输粮各边，久候未得直者，瑾悉停给，商不复
至，边用大窘。遣官核诸边屯田，增田多者蒙赏，少即
重罚，诸边骚然。发价市籴于近边州县，俾运入镇城。
车牛夫役，追呼遍里闬，四民尽失其业。玑悉奉行，无
敢忤。然玑自以屈节中官，居常郁郁，日饮酒，放废邸
舍，无过从者。或以玉带馈刘宇，误达玑所阍者，怪问
之，其人惊去。张彩代宇为尚书，开门纳赂，车马阗咽，
玑恬漠自如，然公卿谒瑾，率不得见，惟玑与彩至，即
入饮阁中，彩出，扬扬公卿间，玑俯首从其后，忸怩而
已。瑾败，人颇怜之，因其自劾，俾致仕去。家居二十馀
年，缊袍脱粟，乡人爱信焉。